Atom Heart Mother
Atom Heart Mother (ქართ. დედა ატომის გულით) — ინგლისური პროგრესული როკ-ჯგუფ პინკ ფლოიდის რიგით მეხუთე სტუდიური ალბომი. გამოვიდა 1970 წელს, ლეიბლებზე Harvest და EMI Records (ბრიტანეთი) და Harvest და Capitol (აშშ). ალბომი ჩაწერილია ები-როუდის სტუდიებში (ლონდონი, ინგლისი). ბრიტანეთის ჩარტში მან #1, ხოლო ამერიკის - #55 პოზიციამდე მიაღწია. შტატებში 1994 წლის მარტში მას ოქროს სტატუსი მიენიჭა. 1994 წელს და 1995 წელს ბრიტანეთსა და აშშ-ში გამოვიდა ალბომის რემასტერი. Atom Heart Mother იყო პინკ ფლოიდის პირველი ალბომი, რომლის ხმის მიქსიც მომზადდა სპეციალურად კვადრო, ისევე როგორც სტანდარტული სტერეო სისტემისთვის. SQ კვადრომიქსი გამოვიდა გრამფირფიტებზე სპეციალური ფორმატით, რომელიც სტანდარტული ორარხიანი ვერსიის მოსმენის საშუალებასაც იძლეოდა. არსებობს კვადროვერსია, რომელიც გამოიცემოდა ბრიტანეთში - ე.წ. „კვად-8“ ფორმატში, რომელიც 8 ფირიანი აუდიოკარტრიჯის მსგავსი იყო. ალბომის გარეკანი, როგორც მანამდე, შექმნა Hipgnosis-მა. იგი გამოირჩევა, ვინაიდან ეს არის პინკ ფლოიდის პირველი გარეკანი, რომელზეც არ არის გამოტანილი ჯგუფის სახელწოდება. მის გარე თუ შიდა მხარეებზე არ ფიგურირებს ჯგუფის გამოსახულებებიც. 1970-იან წლებში პინკ ფლოიდში წინა ყდაზე საკუთარი გამოსახულების გამოტანის თავშეკავების ეს ტენდენცია გაგრძელდა. მიუხედავად იმისა, რომ ალბომს კრიტიკოსების მოწონება და კომერციული წარმატება ხვდა წილად, ჯგუფმა, განსაკუთრებით როჯერ უოტერსმა და დეივიდ გილმორმა მოგვიანებით გამოთქვეს თავიანთი უარყოფითი აზრები მის შესახებ. თუმცა, 2008 წელს დეივიდ გილმორმა სასათაურო კომპოზიცია შეასრულა რონ გისინთან ერთად.